মুম্বাইয়ে সালমানের বাড়ির সামনে গুলি, নিরাপত্তা জোরদার
বলিউড সুপারস্টার সালমান খানের বাড়ির সামনে মোটরসাইকেলে এসে গুলি ছুঁড়ে পালিয়ে গেছে দুই অজ্ঞাতপরিচয় দুর্বৃত্ত।
আজ রোববার ভোর ৫টার দিকে মুম্বাইয়ের বান্দ্রা এলাকায় সালমানের গ্যালাক্সি অ্যাপার্টমেন্টের সামনে গুলির ঘটনা ঘটে।
ভারতীয় সংবাদমাধ্যম টাইমস অব ইন্ডিয়ার প্রতিবেদনে এ তথ্য জানানো হয়েছে।
স্থানীয় সূত্রে জানা গেছে, হেলমেট পরা দুইজন মোটরসাইকেলে এসে গ্যালাক্সি অ্যাপার্টমেন্ট ভবন লক্ষ্য করে অন্তত চারটা গুলি ছোঁড়ে। কিছুক্ষণের মধ্যেই তারা দ্রুত পালিয়ে যান।
এই ভবনেই সালমান খান থাকেন। ঘটনার পরই বান্দ্রার পুলিশ সদস্যরা সেখানে ছুটে যায় এবং বাড়ির চারদিকে নিরাপত্তা ব্যবস্থা জোরদার করা হয়।
অপরাধীদের খুঁজে বের করতে সিসিটিভি ফুটেজ পরীক্ষা করছে পুলিশ।
ঘটনা নিশ্চিত করে একটি বিবৃতি দিয়েছে মুম্বাই পুলিশ। এতে বলা হয়, দুর্বৃত্তরা তিন রাউন্ড গুলি ছুঁড়েছে। ঘটনা তদন্তে ঘটনাস্থলে পুলিশের ক্রাইম ব্রাঞ্চের সদস্যরা আছেন।
সালমানের বাড়ির সামনে নিরাপত্তা বাড়ানো হয়েছে বলেও জানিয়েছে পুলিশ।

বলিউড সুপারস্টার সালমান খানের বাড়ির সামনে মোটরসাইকেলে এসে গুলি ছুঁড়ে পালিয়ে গেছে দুই অজ্ঞাতপরিচয় দুর্বৃত্ত।